钦定古今图书集成/理学汇编/学行典/第047卷 > 朱子大全集 > 《胡子知言疑义》
## 钦定古今图书集成/理学汇编/学行典/第047卷 > 朱子大全集 > 《胡子知言疑义》

《知言》曰：“好恶，性也。小人好恶以己，君子好恶以道。察
乎此，则天理人欲可知。”某按此章即性无善恶之意。
若果如此，则性但有好恶，而无善恶之则矣。君子好
恶以道，是性外有道也；察乎此，则天理人欲可知。是
天理人欲同时并有无先后宾主之别也。然则所谓
“天生烝民，有物有则民之秉。”“好是懿德”者，果何物
乎？龟山杨子曰：“天命之谓性，人欲非性也。”却是。此语
直截，而胡子非之，误矣。南轩曰：“‘好恶，性也’。此一语无
害，但著下数语，则为病矣。”今欲作好恶，性也，天理之
公也；君子者，循其性者也；小人则以人欲乱之而失
其则矣。某谓好恶固性之所有，然直谓之性则不可。
盖好恶，物也，好善而恶恶，物之“则也。”有物必有则，是
所谓“形色天性也。”今欲语性，乃举物而遗，则恐未得
为无害也。